L-għaqda Birdlife rreaġixxiet għad-dettalji li ħabbar aktar kmieni l-Gvern dwar l-istaġun tal-kaċċa fir-rebbiegħa u akkużatu li emenda l-liġi biex iħalli lill-kaċċaturi joħorġu għall-kaċċa fil-Ħdud u l-festi pubbliċi għall-ewwel darba f’dawn l-aħħar seba’ snin. Birdlife qalet li fl-aħħar snin, il-kaċċa l-Ħadd u l-festi pubbliċi ma kinitx permessa mill-qafas leġislattiv li kien maqbul mal-Kummissjoni Ewropea fl-2010. “Il-Gvern għamel bosta bidliet fil-leġislazzjoni li tirregola l-kaċċa fir-rebbiegħa b’mod unilaterali u mingħajr ma dawn il-bidliet ġew diskussi fil-Kumitat Ornis,” qal Nicholas Barbara, Conservation Manager ta’ Birdlife Malta. Qal li l-kumitat Ornis rrakkomanda l-ftuħ tal-istaġun tal-kaċċa fir-rebbiegħa bl-istess kondizzjonijiet tal-aħħar tliet snin. Madankollu, il-bidliet jirriflettu t-talbiet li għamel direttament l-FKNK lill-Gvern. Birdlife żiedet tgħid ukoll li l-liġi kienet ukoll mibdula biex tagħti lill-kaċċaturi aktar żmien biex japplikaw għal-liċenzja, fejn tneħħiet waħda mill-aħtħar restrizzjonijiet li kien hemm u li kienet tillimita n-numru ta’ liċenzji maħruġa għall-istaġun tal-kaċċa fir-rebbiegħa. Ingħad li dawn il-bidliet mhux biss se jkollhom impatt ħażin fuq l-għasfar, billi l-kaċċaturi ngħataw ġurnata aktar ta’ kaċċa meta mqabbel mas-sena li għaddiet. Imħabbra d-dettalji tal-istaġun tal-kaċċa fir-rebbiegħa Il-kaċċa matul l-istaġun tar-rebbiegħa se tkun permessa minn sagħtejn qabel tlugħ ix-xemx sas-2.00 ta’ wara nofsinhar mit-Tnejn sal-Ġimgħa, u s-Sibt, il-Ħdud u l-Festi Pubbliċi minn sagħtejn qabel tlugħ ix-xemx sa nofsinhar (12pm). Dan tħabbar fi stqarrija mill-Gvern fejn ingħad li wara r-rakkomandazzjoni tal-Kumitat Ornis (Malta) u kunsiderazzjoni tal-parametri legali u ta’ konservazzjoni, il-Gvern illum ippubblika Avviż Legali li jiddikjara l-ftuħ tal-Istaġun tal-Kaċċa fir-Rebbiegħa 2014 għall-Gamiema u s-Summiena. Permezz ta’ dan l-Avviż Legali, l-Istaġun tal-Kaċċa fir-Rebbiegħa se jiftaħ mis-Sibt 12 ta’ April sal-Erbgħa 30 ta’ April 2014, iż-żewġ dati inklużi. Fl-istess stqarrija ngħad li l-Wild Birds Regulation Unit fi ħdan is-Segretarjat Parlamentari għall-Biedja, Sajd u Drittijiet tal-Annimali se joħroġ Liċenzja Speċjali għall-Kaċċa fir-Rebbiegħa 2014 għal kull min huwa eliġibbli li japplika skont il-proċedura stabbilità bil-liġi. Din il-liċenzja mhux trasferibbli tippermetti biss il-kaċċa għall-Gamiema u s-Summiena u l-ebda speċi oħra. L-ebda tip ta’ kaċċa ma tista’ ssir mingħajr din il-Liċenzja Speċjali. Persuni li għandhom fil-pussess tagħhom il-Ktieb tal- Carnet de Chasse għall-Kaċċa tal-Għasafar / Fenek Selvaġġ (Frar 2014 – Jannar 2015) validu jistgħu japplikaw għall-Liċenzja Speċjali bejn it-Tnejn 24 ta’ Marzu sas-Sibt 29 ta’ Marzu 2014 fi kwalunkwe fergħa tal-MaltaPost waqt il-ħinijiet tal-ftuħ. Il-kwota nazzjonali tal-qbid għal dan l-istaġun hija stabbilita għal 11,000 Gamiema u 5,000 Summiena. Il-persuna liċenzjata ma tistax taqbeż il-kwota ta’ żewġ għasafar (gamiema u/jew summiena) fi kwalunkwe ġurnata u mhux aktar minn erba’ għasafar (gamiema u/jew summiena) tul l-istaġun kollu. Bħas-snin l-imgħoddija l-kaċċatur huwa obbligat bil-liġi li jirrapporta x’qabad immedjatament permezz ta’ SMS minn numru tal-mowbajl tiegħu li niżżel fl-applikazzjoni kif ukoll, qabel jitlaq mill-post fejn kien għall-kaċċa, iniżżel fil-Ktieb tal- Carnet de Chasse għall-Kaċċa tal-Għasafar / Fenek Selvaġġ (Frar 2014 – Jannar 2015) id-data, l-ispeċi u l-ammont li jkun qabad. Jekk ma jkun qabad xejn irid iniżżel id-data u jimmarka 0 jew X. Il-Gvern qal li min jikser il-liġi huwa suġġett għall-proċeduri kriminali u għal multi aktar għolja kif introdotti f’Ottubru 2013. “L-osservazzjoni u konformità mal-liġi u l-proviżjonijiet relatati mal-Kaċċa fir-Rebbiegħa 2014 se jkunu strettament sorveljati. Huwa fl-interess tal-għaqdiet tal-kaċċa u tal-kaċċaturi stess li jassiguraw li l-ebda forma ta’ kaċċa illegali ma sseħħ għax din it-tip ta’ illegalità timmina il-futur tad-derogi għall-kaċċa. Ksur tal-liġi mhux ser ikun tollerat u min jikser il-liġi ser jiffaċċja multi aktar ħorox”, temmet tgħid l-istqarrija.